SÚHRNNÝ PREHĽAD

Posúdenie vplyvu návrhu nariadenia Európskeho parlamentu a Rady týkajúceho sa rámca európskej digitálnej identity a dôveryhodných služieb na vnútornom trhu

A.Potreba konať

V čom spočíva problém a prečo ide o problém na úrovni EÚ?

Nedostatky v regulácii a vykonávaní, ako aj vývoj na trhu, technologický a spoločenský vývoj v súčasnosti bránia občanom a podnikom v plnej miere využívať elektronické identifikátory a dôveryhodné služby v EÚ. V tejto súvislosti a vzhľadom na ciele stanovené v politickom mandáte predsedníčky Komisie a Európskej rady je cieľom tejto iniciatívy riešiť tieto hlavné problémy: Po prvé, nebol uspokojený zvýšený dopyt po dôveryhodnej elektronickej identifikácii zo strany verejných aj súkromných služieb a očakávania používateľov týkajúce sa bezproblémových a dôveryhodných riešení na cezhraničnú identifikáciu a zdieľanie atribútov v rámci širokej škály verejných a súkromných prípadov použitia. Dostupné riešenia v oblasti digitálnej identity navyše dostatočne neriešia obavy týkajúce sa kontroly údajov a ich bezpečnosti. Po druhé, rozdielne podmienky poskytovania dôveryhodných služieb a nedostatočný rozsah pôsobnosti regulácie.

Čo by sa malo dosiahnuť?

Všeobecným cieľom intervencie je zabezpečiť riadne fungovanie vnútorného trhu, najmä pokiaľ ide o poskytovanie cezhraničných a medziodvetvových digitálnych verejných a súkromných služieb. Účelom konkrétnych cieľov iniciatívy je zohľadniť politický a s politikami súvisiaci mandát sformulovaný predsedníčkou Komisie a v záveroch Európskej rady, ktorým je vytvorenie európskej digitálnej identity, ktorá má dané: a) poskytovať všetkým občanom a podnikom EÚ prístup k dôveryhodným a bezpečným riešeniam digitálnej identity, ktoré možno využívať cezhranične a ktoré splnia očakávania používateľov a uspokoja dopyt; b) zabezpečiť, aby sa verejné a súkromné služby mohli spoľahnúť na cezhraničné dôveryhodné a bezpečné riešenia digitálnej identity; c) poskytnúť občanom plnú kontrolu nad ich osobnými údajmi a zabezpečiť ich bezpečnosť pri používaní riešení digitálnej identity a d) zabezpečiť rovnaké podmienky pre poskytovanie kvalifikovaných dôveryhodných služieb v EÚ a ich akceptovanie.

Aká je pridaná hodnota opatrení na úrovni EÚ (subsidiarita)?

S cieľom zabezpečiť účinnosť a interoperabilitu európskej digitálnej identity by opatrenia na úrovni EÚ priniesli väčšie výhody v porovnaní s opatreniami prijatými výlučne na úrovni členských štátov. Vnútroštátne opatrenia v oblasti elektronickej identifikácie a dôveryhodných služieb podliehajú vo vnútroštátnom kontexte zjavným obmedzeniam, zatiaľ čo ich priame prínosy by boli z veľkej časti alebo výlučne obmedzené na jeden členský štát, čo by prispelo k ďalšej fragmentácii. Riešenie systémových problémov v súvislosti s voľným pohybom uľahčeným rozsiahlym používaním elektronickej identifikácie a dôveryhodných služieb na prístup k tovaru a službám v celej Európe by bolo účinnejšie na úrovni EÚ.

B.Riešenia

Aké sú rôzne možnosti na dosiahnutie týchto cieľov? Existuje uprednostňovaná možnosť? Ak nie, prečo?

Na základe logiky postupne sa zvyšujúcich ambícií sa zvážili a posúdili tri možnosti politiky: ·Možnosť 1 má nízku úroveň ambícií so zameraním na zlepšenie súčasných právnych predpisov bez toho, aby sa zmenil ich rozsah pôsobnosti. ·Možnosť 2 má strednú úroveň ambícií. Vychádzala by z možnosti 1 a okrem toho by sa ňou vytvoril rámec regulujúci trh pre bezpečnú výmenu údajov súvisiacich s identitou. ·Možnosť 3 má najvyššiu úroveň ambícií. V nadväznosti na synergický účinok súboru opatrení v rámci možností 1 a 2 by táto možnosť zabezpečila, že všetkým obyvateľom a spoločnostiam v Európe by sa na dobrovoľnom základe sprístupnila osobná aplikácia európskej peňaženky digitálnej identity. Pokiaľ ide o dôveryhodné služby, uvedené tri možnosti vychádzajú z rovnakej úrovne ambícií a vychádzajú z podobného súboru opatrení. Uprednostňovanou možnosťou je možnosť 3, ktorá zahŕňa najmä tieto základné prvky: –vytvorenie ekosystému osobnej aplikácie európskej peňaženky digitálnej identity, –umožnenie voľného toku a cezhraničnej výmeny údajov o digitálnej identite a silné a dôveryhodné prepojenie medzi nimi a uvedenou aplikáciou, –zabezpečenie cezhraničnej dôveryhodnosti uvedenej aplikácie jej prepojením s elektronickými identifikátormi oznámenými členskými štátmi a –zabezpečenie ochrany údajov a úplnej kontroly používateľov nad údajmi o identite.

Aké sú názory jednotlivých zainteresovaných strán? Kto podporuje ktorú možnosť?

Členské štáty sú vo všeobecnosti priaznivo naklonené opatreniam zahrnutým do uprednostňovanej možnosti, a najmä pokiaľ ide o výsledky hodnotenia nariadenia eIDAS, z ktorých vyplýva, že je potrebný silný impulz na urýchlenie tempa oznámení podľa nariadenia eIDAS, a o potrebu odstránenia súčasných obmedzení používania elektronických identifikátorov, ktoré majú v súkromnom sektore veľmi obmedzený dosah. Zainteresované strany z odvetvia žiadajú vytvorenie rámca digitálnej identity, ktorý by umožnil plynulú interakciu medzi vnútroštátnymi elektronickými identifikátormi, ktoré vyvinuli členské štáty, a súvisiacim rámcom atribútov identity potrebným v širokom spektre prípadov súkromného použitia.

C.Vplyvy uprednostňovanej možnosti

Aké sú prínosy uprednostňovanej možnosti (prípadne hlavných možností, ak sa žiadna konkrétna možnosť neuprednostňuje)?

Hlavný prínos uprednostňovanej možnosti by bol pre občanov; európska peňaženka digitálnej identity by občanom umožnila riadiť ich digitálnu identitu a súvisiace atribúty a osvedčenia, ktoré získavajú z rôznych zdrojov (napr. vzdelanie, zamestnanie, obec, štát, profesijné združenia, voľný čas atď.), a to nezávislým spôsobom. Umožnila by im prístup k verejným a súkromným online službám v celej EÚ a úplnú kontrolu nad ich vlastnými osobnými údajmi.

Aké sú náklady na uprednostňovanú možnosť (prípadne na hlavné možnosti, ak sa žiadna konkrétna možnosť neuprednostňuje)?

Náklady na uprednostňovanú možnosť a to, kto ich bude znášať, závisí od toho, ktorý scenár vykonávania sa zvolí (má sa vykonávať prostredníctvom členského štátu, na základe mandátu členského štátu alebo nezávisle od členského štátu a členské štáty ju uznajú).

Aký je vplyv na MSP a konkurencieschopnosť?

MSP budú mať pravdepodobne záujem o zavedenie služieb peňaženky na účely obchodných transakcií, zatiaľ čo väčšie spoločnosti budú pravdepodobne uprednostňovať riešenia založené na stolových počítačoch využívajúce automatizované procesy (napr. spoločnosti sociálneho zabezpečenia využívajúce vyhradené platformy). Integrácia peňaženky prostredníctvom API s cieľom využívať osvedčenia/atribúty a identifikovať alebo autentifikovať zákazníkov vytvára náklady pre MSP, ktoré sa však v závislosti od konkrétneho prípadu pravdepodobne vykompenzujú výhodami vyplývajúcimi zo zjednodušenia a efektívnosti. Uprednostňovanou možnosťou by sa otvorili nové obchodné príležitosti poskytovateľom služieb identifikácie/dôveryhodných služieb pre MSP, hoci náklady na vývoj a certifikáciu budú pravdepodobne predstavovať určitú prekážku vstupu na trh.

Očakáva sa významný vplyv na štátne rozpočty a verejnú správu?

Vplyv na štátne rozpočty a správne orgány je spôsobený požiadavkami na: 1.zavedenie plnohodnotných systémov elektronickej identifikácie členskými štátmi, ktoré ich zatiaľ neimplementovali (náklady sa líšia v závislosti od veľkosti členského štátu, počtu obyvateľov); 2.náklady priamo spojené s postupom oznamovania (1,3 milióna EUR v prípade zostávajúcich neoznamujúcich členských štátov); 3. náklady na sprístupnenie autentických zdrojov pre poskytovateľov osvedčení o identite (približne 625 miliónov EUR jednorazových nákladov a 162 miliónov EUR ročne v celej EÚ); 4.vývoj a údržbu únijnej aplikácie peňaženky (až do výšky 10 miliónov EUR v scenári, v ktorom ju zavádzajú členské štáty); 5.ďalšie náklady súvisiace napr. s normalizáciou, certifikáciou, oboznamovaním sa s legislatívnymi zmenami a dohľadom nad novými dôveryhodnými službami.

Očakávajú sa iné významné vplyvy?

Očakáva sa, že iniciatíva bude mať pozitívny vplyv na inováciu a bude ďalej podporovať interoperabilitu. Od týchto možností sa očakáva pozitívny vplyv na zamestnanosť prostredníctvom ich príspevku k budúcemu rozšíreniu online transakcií a zníženia prekážok na vnútornom trhu. Iniciatíva posilní prítomnosť a dostupnosť bezpečných prvkov v mobilných zariadeniach, čo môže umožniť pokrok pri iných aplikáciách využívajúcich identitu aj mimo nich. Okrem toho sa očakáva, že táto možnosť bude mať pozitívny vplyv z hľadiska zvýšenej občianskej účasti, bezpečného a konkurencieschopného digitálneho základu pre správu osobných údajov orientovaného na súkromie a podporí lepšie dodržiavanie ustanovení Charty základných práv Európskej únie v súlade s pozitívnym vplyvom na slobodu, rovnosť, solidaritu a práva občanov.

Proporcionalita?

Vzhľadom na ciele je uprednostňovaná možnosť dostatočne primeraná a náklady pravdepodobne zodpovedajú potenciálnym prínosom. Nákladom vyplývajúcim z vytvorenia nových noriem a zo zosúlaďovania s nimi (poskytovatelia dôveryhodných služieb a poskytovatelia online služieb) sa nedá vyhnúť, ak sa majú dosiahnuť ciele využiteľnosti a prístupnosti. Okrem toho je cieľom uprednostňovanej možnosti využiť investície, ktoré už členské štáty vynaložili.

D.Nadväzujúce opatrenia

Kedy sa táto politika preskúma?